Charles Pathé
Charles Pathé (26. decembar 1863 - 25. decembar 1957) bio je francuski poduzetnik i poslovni čovjek, najpoznatiji kao osnivač poduzeća Pathé Freres, koje je dominiralo francuskom industrijom zabave u prvim decenijama 20. vijeka, ali i po značajnoj ulozi u razvoju francuske i svjetske kinematografije. 

Rodio se kao sin mesara alzaškog porijekla, a porodični posao je napustio kao mladić nakon putovanja u Argentinu. Zainteresiran za nove tehnologije, prije svega Edisonov fonograf i kinetoskop, po povratku u domovinu ih je odlučio proizvoditi za domaće tržište. Godine 1896. je zajedno sa bratom Emileom osnovao poduzeće Pathé frères, koje će se sa vremenom orijentirati na proizvodnju filmova, a već 1905. dobiti elemente modernog filmskog studija. Pathe je u njemu angažirao neke od istaknutih ličnosti ranog filma kao što su režiser Ferdinand Zecca i komičar Max Linder. Pathé je osnivao podružnice u mnogim drugim zemljama, a koje će u nekim slučajevima postati i klice brojnih nacionalnih kinematografija. Godine 1929. se na vrhuncu uspjeha povukao sa čela poduzeća i ostatak života proveo u Monte Carlu.

Njegov sin je poznati francuski novinar Pierre-Charles Pathé.

Francuski poslovni ljudi
Francuski filmski producenti
Pioniri filma